Ψήφισμα

του Ευρωπαϊκού Κοινοβουλίου που περιέχει τα σχόλια που συνοδεύουν την απόφαση σχετικά με τη χορήγηση απαλλαγής όσον αφορά τη δημοσιονομική διαχείριση της Ευρωπαϊκής Κοινότητας Άνθρακα και Χάλυβα (ΕΚΑΧ) για το οικονομικό έτος που έκλεισε στις 23 Ιουλίου 2002

Το ευρωπαϊκο κοινοβουλιο,

έχοντας υπόψη τα άρθρα 78ζ και 97 της συνθήκης ΕΚΑΧ,

έχοντας υπόψη το πρωτόκολλο που συμφωνήθηκε στη Νίκαια στις 26 Φεβρουαρίου 2001, το οποίο προσαρτάται στη συνθήκη για την ίδρυση της Ευρωπαϊκής Κοινότητας, σχετικά με τις δημοσιονομικές συνέπειες από τη λήξη της συνθήκης ΕΚΑΧ και το Ταμείο Έρευνας για τον Άνθρακα και τον Χάλυβα [1],

έχοντας υπόψη την κοινή δήλωση του Ευρωπαϊκού Κοινοβουλίου, του Συμβουλίου και της Επιτροπής σχετικά με τις διευθετήσεις για την μετά-ΕΚΑΧ εποχή, η οποία εγκρίθηκε στις 21 Νοεμβρίου 2001 στο πλαίσιο του τριμερούς διαλόγου της διαδικασίας του προϋπολογισμού [2],

έχοντας υπόψη τα ψηφίσματα της 20ης Ιουλίου 1998 [3] και της 21ης Ιουνίου 1999 [4], του Συμβουλίου και των εκπροσώπων των κυβερνήσεων των κρατών μελών που συνήλθαν στο πλαίσιο του Συμβουλίου, σχετικά με τη λήξη της ισχύος της συνθήκης ίδρυσης της Ευρωπαϊκής Κοινότητας Άνθρακα και Χάλυβα,

έχοντας υπόψη την ανακοίνωση της Επιτροπής [COM(2000) 518] στο Συμβούλιο, το Ευρωπαϊκό Κοινοβούλιο, την συμβουλευτική Επιτροπή της ΕΚΑΧ, την Οικονομική και Κοινωνική Επιτροπή και την Επιτροπή των Περιφερειών, της 6ης Σεπτεμβρίου 2000, με τίτλο "Λήξη της συνθήκης ΕΚΑΧ: χρηματοοικονομικές δραστηριότητες μετά το 2002",

έχοντας υπόψη την απόφαση 2002/234/ΕΚΑΧ των εκπροσώπων των κυβερνήσεων των κρατών μελών που συνήλθαν στο πλαίσιο του Συμβουλίου, της 27ης Φεβρουαρίου 2002, σχετικά με τις χρηματοοικονομικές συνέπειες από τη λήξη της συνθήκης ΕΚΑΧ και το Ταμείο Έρευνας για τον Άνθρακα και το Χάλυβα [5], για τον καθορισμό της διαχείρισης των πόρων της "ΕΚΑΧ υπό εκκαθάριση" μέχρι την έναρξη ισχύος της συνθήκης της Νίκαιας, καθώς και τις σχετικές δηλώσεις της Επιτροπής και των εκπροσώπων των κυβερνήσεων των κρατών μελών που συνήλθαν στο πλαίσιο του Συμβουλίου [6],

έχοντας υπόψη την απόφαση 2003/76/ΕΚ του Συμβουλίου, της 1ης Φεβρουαρίου 2003, για τον καθορισμό των αναγκαίων μέτρων για την εφαρμογή του πρωτοκόλλου που προσαρτάται στη συνθήκη για την ίδρυση της Ευρωπαϊκής Κοινότητας, όσον αφορά τις δημοσιονομικές συνέπειες της λήξης της συνθήκης για την ίδρυση της ΕΚΑΧ και σχετικά με το Ταμείο Έρευνας για τον Άνθρακα και το Χάλυβα [7],

έχοντας υπόψη την απόφαση 2003/77/ΕΚ του Συμβουλίου, της 1ης Φεβρουαρίου 2003 για τον καθορισμό δημοσιονομικών κατευθυντήριων γραμμών πολυετούς διάρκειας για τη διαχείριση των περιουσιακών στοιχείων της υπό εκκαθάριση ΕΚΑΧ και, μετά την ολοκλήρωση της εκκαθάρισης, των πόρων του Ταμείου Έρευνας για τον Άνθρακα και τον Χάλυβα [8],

έχοντας υπόψη την απόφαση 2003/78/ΕΚ του Συμβουλίου, της 1ης Φεβρουαρίου 2003, για τον καθορισμό τεχνικών κατευθυντήριων γραμμών πολυετούς διάρκειας για το ερευνητικό πρόγραμμα του Ταμείου Έρευνας για τον Άνθρακα και το Χάλυβα [9],

έχοντας υπόψη την οικονομική αναφορά της ΕΚΑΧ 2002 για το χρονικό διάστημα από 1 Ιανουαρίου 2002 μέχρι 23 Ιουλίου 2002 [10], η οποία δημοσιεύθηκε από τη Γενική Διεύθυνση Οικονομικών και Χρηματοδοτικών Υποθέσεων (Υπηρεσία Χρηματοπιστωτικών Πράξεων),

έχοντας υπόψη την έκθεση του Ελεγκτικού Συνεδρίου για τις οικονομικές καταστάσεις της ΕΚΑΧ της 23ης Ιουλίου 2002 [11], η οποία περιέχει τη δήλωση της 27ης Μαρτίου 2003 για την αξιοπιστία των λογαριασμών που κατάρτισε η Επιτροπή σύμφωνα με το άρθρο 45γ παράγραφος 5 της συνθήκης ΕΚΑΧ,

έχοντας υπόψη την ετήσια έκθεση και δήλωση αξιοπιστίας του Ελεγκτικού Συνεδρίου, της 26ης Ιουνίου 2003, σχετικά με την ΕΚΑΧ για το οικονομικό έτος που έκλεισε στις 23 Ιουλίου 2002, υποβαλλόμενες σύμφωνα με το άρθρο 45γ παράγραφοι 1 και 4 της συνθήκης ΕΚΑΧ και τις απαντήσεις της Επιτροπής (C5-0646/2003) [12],

έχοντας υπόψη την ανακοίνωση της Επιτροπής με τίτλο "δημοσιονομικές καταστάσεις της ΕΚΑΧ υπό εκκαθάριση στις 31 Δεκεμβρίου 2002" [13],

έχοντας υπόψη την ετήσια έκθεση του Ελεγκτικού Συνεδρίου για το οικονομικό έτος 2002 [14], και ιδίως τις παραγράφους 10.18 έως 10.20 "Χορηγούμενα και συναπτόμενα δάνεια της ΕΚΑΧ υπό εκκαθάριση",

έχοντας υπόψη την ανακοίνωση της Επιτροπής με τίτλο "Ετήσιοι οριστικοί λογαριασμοί των Ευρωπαϊκών Κοινοτήτων: οικονομικό έτος 2002" [15],

έχοντας υπόψη το άρθρο 89 παράγραφος 7 του δημοσιονομικού κανονισμού της 21ης Δεκεμβρίου 1977 [16], και το άρθρο 147 παράγραφος 1 του δημοσιονομικού κανονισμού της 25ης Ιουνίου 2002 [17], σύμφωνα με τα οποία όλα τα όργανα της Κοινότητας υποχρεούνται να εγκρίνουν όλα τα δέοντα μέτρα για να δοθεί συνέχεια στις παρατηρήσεις που εμπεριέχονται στις αποφάσεις περί απαλλαγής,

έχοντας υπόψη την έκθεση της Επιτροπής [COM(2003) 651] σχετικά με τις απαλλαγές για το 2001, της 29ης Οκτωβρίου 2003, και την έκθεση παρακολούθησης (βλέπε τμήμα ΙΙΙ αυτής της έκθεσης) του ψηφίσματος του Ευρωπαϊκού Κοινοβουλίου σχετικά με τη χορήγηση απαλλαγής όσον αφορά την εκτέλεση του προϋπολογισμού της ΕΚΑΧ για το οικονομικό έτος 2001, όπως συμπληρώθηκε από την ανακοίνωση της Γενικής Διεύθυνσης Προϋπολογισμού της Επιτροπής, της 30ης Ιανουαρίου 2004, προς τη Γραμματεία της Επιτροπής Ελέγχου του Προϋπολογισμού,

έχοντας υπόψη τη σύσταση του Συμβουλίου της 9ης Μαρτίου 2004 (C5-0145/2004),

έχοντας υπόψη τα άρθρα 93, 93α και το παράρτημα V του εσωτερικού κανονισμού του,

έχοντας υπόψη την έκθεση της επιτροπής ελέγχου του προϋπολογισμού (A5-0201/2004),

Α. λαμβάνοντας υπόψη ότι η ΕΚΑΧ, κατά το χρονικό διάστημα από 1 Ιανουαρίου έως 23 Ιουλίου 2002 συνέχισε να χρηματοδοτεί την έρευνα και την αλλαγή της επαγγελματικής ειδίκευσης των εργαζομένων με επιπλέον αναλήψεις υποχρεώσεων από τον επιχειρησιακό της προϋπολογισμό ύψους 35 εκατ. ευρώ για τον πρώτο και 72 εκατ. ευρώ για τον δεύτερο τομέα και με περαιτέρω ανάληψη υποχρεώσεων ύψους 21 εκατ. ευρώ στο πλαίσιο του προγράμματος RECHAR για τη λήψη κοινωνικών μέτρων στον τομέα του άνθρακα,

Β. λαμβάνοντας υπόψη ότι από 1ης Ιανουαρίου 1998 η Επιτροπή έχει ορίσει ως ποσοστό εισφοράς ΕΚΑΧ επί των προϊόντων άνθρακα και χάλυβα το 0 %, εισφοράς η οποία έως τότε αποτελούσε μία από τις κύριες προσόδους για τον προϋπολογισμό ΕΚΑΧ,

Γ. λαμβάνοντας υπόψη ότι οι κύριες πηγές χρηματοδοτήσεως της ΕΚΑΧ τα τελευταία χρόνια είναι τα έσοδα από χρηματοπιστωτικά μέσα, η κατάργηση των αποθεματικών και η ακύρωση των πιστώσεων αναλήψεων υποχρεώσεων που δεν έχουν εκτελεσθεί,

Δ. λαμβάνοντας υπόψη ότι ο ισολογισμός της ΕΚΑΧ, ο οποίος από το 1997 ελαττώνεται συνεχώς, παρουσιάζει στις 23 Ιουλίου 2003 μείωση κατά 839 εκατ. ευρώ, σε σύγκριση με την 31η Δεκεμβρίου 2001,

Ε. λαμβάνοντας υπόψη ότι οι ζημιές από χρηματοπιστωτικές πράξεις αυξήθηκαν από 12 σε 69 εκατ. ευρώ, κυρίως εξαιτίας διορθώσεων αξίας,

ΣΤ. λαμβάνοντας υπόψη ότι οι εισπραχθέντες τόκοι μειώθηκαν από 215 σε 91 εκατ. ευρώ και τα έσοδα από χρηματοπιστωτικές πράξεις μειώθηκαν από 19 σε 16 εκατ. ευρώ και τα έσοδα που σχετίζονται με τον επιχειρησιακό προϋπολογισμό της ΕΚΑΧ κατά το τελευταίο, διάρκειας μόλις επτά μηνών, οικονομικό έτος της, μειώθηκαν από 65 σε 21 εκατ. ευρώ,

Ζ. λαμβάνοντας υπόψη ότι στις 23 Ιουλίου 2002 τα τρέχοντα δάνεια, που δεν καλύπτονταν από εγγυήσεις κράτους μέλους, μπόρεσαν να καλυφθούν εξ ολοκλήρου από το Ταμείο Εγγυήσεων καθώς και ότι τα δάνεια αυτά ανήρχοντο σε 529 εκατ. ευρώ,

Η. λαμβάνοντας υπόψη ότι στις 23 Ιουλίου 2002 τα κεφάλαια που διαχειρίζεται η ΕΚΑΧ ανήρχοντο σε 1557 εκατ. ευρώ,

Θ. λαμβάνοντας υπόψη ότι το Ευρωπαϊκό Συμβούλιο, στο ψήφισμά του για την οικονομική ανάπτυξη και την απασχόληση, που ενέκρινε στις 16 και 17 Ιουλίου 1997 στο Άμστερνταμ, καθώς και στο προαναφερθέν ψήφισμά του, της 21ης Ιουνίου 1999, για το μέλλον της ΕΚΑΧ, ζητεί να χρησιμοποιηθούν τα έσοδα των υφισταμένων αποθεματικών για τη χρηματοδότηση Ταμείου Έρευνας, και δη για τις δραστηριότητες που έχουν σχέση με τη βιομηχανία άνθρακα και χάλυβα,

Ι. λαμβάνοντας υπόψη ότι τα ποσά που απομένουν μετά την αφαίρεση της αποπληρωμής των υπό εκκρεμότητα χρεών πρέπει να θεωρηθούν "ίδιοι πόροι" του προϋπολογισμού της ΕΕ, πόροι που πρέπει να αποφέρουν ετησίως τόκο ύψους κατά προσέγγιση 60 εκατ. ευρώ, ο οποίος θα διατίθεται στην έρευνα που σχετίζεται με τον τομέα του άνθρακα και του χάλυβα, εκτός του ερευνητικού προγράμματος πλαισίου·

ΙΑ. λαμβάνοντας υπόψη ότι η λήξη της συνθήκης ΕΚΑΧ στις 23 Ιουλίου 2002 προκάλεσε αυτομάτως την πλήρη εξαφάνιση του νομικού καθεστώτος και των διαδικασιών ΕΚΑΧ και τη διάλυση της Συμβουλευτικής Επιτροπής που θέσπισε η συνθήκη αυτή,

ΙΒ. λαμβάνοντας υπόψη ότι η ετήσια έκθεση για το οικονομικό έτος που έληξε στις 23 Ιουλίου 2002 σχετικά με την ΕΚΑΧ εγκρίθηκε από το Ελεγκτικό Συνέδριο στις 26 Ιουνίου 2003,

ΙΓ. λαμβάνοντας υπόψη ότι το Ελεγκτικό Συνέδριο καταλήγει στο συμπέρασμα ότι οι οικονομικές καταστάσεις παρέχουν πιστή εικόνα τόσο των περιουσιακών στοιχείων και της οικονομικής καταστάσεως της ΕΚΑΧ στις 23 Ιουλίου 2002 όσο και του αποτελέσματος των πράξεών της για το οικονομικό έτος που έκλεισε κατά την ημερομηνία αυτή,

ΙΔ. λαμβάνοντας υπόψη ότι το Ελεγκτικό Συνέδριο δηλώνει ότι έχει εξασφαλισθεί επαρκώς τόσο η νομιμότητα όσο και η κανονικότητα των πράξεων που αποτελούν τη βάση για τον ισολογισμό του οικονομικού έτους της ΕΚΑΧ που έληξε στις 23 Ιουλίου 2002 εν τω συνόλω,

1. εξαίρει το έργο όλων εκείνων που ίδρυσαν και διαμόρφωσαν την Ευρωπαϊκή Κοινότητα Άνθρακα και Χάλυβα, συντελώντας έτσι ουσιαστικά στην ειρηνική συνένωση της Ευρώπης·

2. καλεί την Επιτροπή να δημοσιεύσει, όπως και κατά τα προηγούμενα χρόνια, μια κατάλληλη για το ευρύ κοινό επισκόπηση των δραστηριοτήτων της ΕΚΑΧ από της συστάσεώς της, σε όλες τις επίσημες γλώσσες· αναγνωρίζει ότι η Επιτροπή έχει δρομολογήσει σχετικές προεργασίες, οι οποίες ωστόσο θα πρέπει να επιταχυνθούν·

3. επιδοκιμάζει την πρόοδο των ενεργειών για τη λήξη των δραστηριοτήτων της ΕΚΑΧ, ιδιαιτέρως δε την ως άνω αναφερόμενη απόφαση των εκπροσώπων των κυβερνήσεων των κρατών μελών που συνήλθαν στο πλαίσιο του Συμβουλίου, της 27ης Φεβρουαρίου 2002, που δημιούργησε τη νομική βάση της "ΕΚΑΧ υπό εκκαθάριση" μέχρι την έναρξη ισχύος της συνθήκης της Νίκαιας, την 1η Φεβρουαρίου 2003·

4. ζητεί από την Επιτροπή μετ' επιτάσεως, όπως και κατά τα προηγούμενα χρόνια, να δημοσιεύσει άμεσα συνολική αποτίμηση της έρευνας που χρηματοδοτήθηκε αρχικά από την ΕΚΑΧ, συγκεκριμένα δε αποτίμηση του ερευνητικού προγράμματος για τον άνθρακα και των κριτηρίων που προτείνονται προς επιλογή νέων ερευνητικών έργων στον τομέα του άνθρακα, όπως έχει ήδη γίνει για τον τομέα του χάλυβα· θεωρεί αυτές τις αποτιμήσεις ουσιαστική βάση για το έργο του προτεινόμενου νέου ταμείου έρευνας για τον άνθρακα και τον χάλυβα·

5. διαπιστώνει ότι τα τελευταία δεκαπέντε χρόνια η ΕΚΑΧ διέθεσε για την εφαρμοσμένη έρευνα μόνο στον τομέα του χάλυβα περίπου 800 εκατ. ευρώ σε επιχειρήσεις και ινστιτούτα, αλλά κατά κανόνα δεν εισέπραξε το ποσοστό που της αναλογεί επί των εσόδων από τα αποκτούμενα από την έρευνα διπλώματα ευρεσιτεχνίας, όπως αυτό ρητώς προβλέπεται από τις ερευνητικές συμβάσεις της ΕΚΑΧ· καλεί την Επιτροπή να ασκήσει το δικαίωμά της για αξίωση του ποσοστού που της αναλογεί από τα έσοδα της χρηματοδοτούμενης έρευνας, με μια διαδικασία καταχώρησης διπλωμάτων ευρεσιτεχνίας και με άλλα κατάλληλα μέσα·

6. αναγνωρίζει την πρόοδο που σημειώθηκε στην υπέρβαση των προβλημάτων ασφαλείας του συστήματος πληροφορικής που χρησιμοποιείται για την διοίκηση του ενεργητικού της ΕΚΑΧ ·αναμένει ωστόσο η Επιτροπή να λάβει χωρίς καθυστέρηση υπόψη όλες τις παρατηρήσεις του Ελεγκτικού Συνεδρίου και του εξωτερικού λογιστή που αφορούν στην αξιοπιστία του συστήματος πληροφορικής·

7. διαπιστώνει ότι όλα τα δάνεια που εκκρεμούν μετά τις 23 Ιουλίου 2002, τα οποία δεν έχουν την εγγύηση κράτους μέλους, καλύπτονται εξ ολοκλήρου από τα αποθέματα ΕΚΑΧ και αναγνωρίζει την υιοθετηθείσα από την Επιτροπή στρατηγική συνετής χρηματοοικονομικής διαχειρίσεως της ΕΚΑΧ ή της "υπό εκκαθάριση ΕΚΑΧ"·

8. σημειώνει την πρόοδο που έχει σημειωθεί στη μείωση του κόστους διοικητικής λειτουργίας η οποία παρουσιάζεται στο έγγραφο "Λήξη της συνθήκης ΕΚΑΧ: αντίκτυπος στο κόστος διοικητικής λειτουργίας της Επιτροπής" (που παρουσίασε στην επιτροπή ελέγχου του προϋπολογισμού η γενική διεύθυνση προϋπολογισμού στις 30 Ιανουαρίου 2004), και ζητεί από την Επιτροπή να ενημερώνει τακτικά το Κοινοβούλιο σχετικά με την έκβαση της ετήσιας στρατηγικής για την αναδιάταξη των υπαλλήλων που διαχειρίζονται τις δραστηριότητες της "υπό εκκαθάριση ΕΚΑΧ"·

9. χαιρετίζει την πρόοδο η οποία έχει σημειωθεί στη μεταβίβαση της εμπειρίας που αποκτήθηκε από την Συμβουλευτική Επιτροπή της ΕΚΑΧ στην Οικονομική και Κοινωνική Επιτροπή (ΟΚΕ), ιδιαίτερα το γεγονός ότι στις 24 Οκτωβρίου 2002 συστάθηκε η νέα "συμβουλευτική επιτροπή για τον βιομηχανικό μετασχηματισμό" (ΣΕΒΜ), απαρτιζόμενη από μέλη της ΟΚΕ και εκπροσώπους των αντιπροσωπευτικών επαγγελματικών οργανώσεων από τους τομείς του άνθρακα και του χάλυβα και άλλους συναφείς τομείς, και ότι στις 28 Νοεμβρίου 2002 πραγματοποίησε συνεδρίαση για τη σύστασή της σε σώμα· ζητεί από την ΣΕΒΜ να δημοσιεύει σε τακτική βάση και σε όλες τις επίσημες γλώσσες τα πορίσματα των διαβουλεύσεών της·

10. χαιρετίζει την επιτυχή ολοκλήρωση των διαπραγματεύσεων με τα υποψήφια προς ένταξη κράτη σχετικά με τους όρους συμμετοχής τους στο νέο Ταμείο Έρευνας για τον Άνθρακα και τον Χάλυβα κλιμακώνοντας, αναλόγως της οικονομικής τους κατάστασης, την καταβολή της εισφοράς τους, η οποία καθορίσθηκε βάσει του όγκου των μεταλλευτικών αποθεμάτων τους και ζητεί από την Επιτροπή να το ενημερώνει τακτικά σχετικά με την πρόοδο της εφαρμογής των αποτελεσμάτων που απορρέουν από αυτές τις διαπραγματεύσεις·

11. ζητεί από την Επιτροπή να εξετάζει τακτικά όλες τις εκκρεμούσες αδρανείς αναλήψεις υποχρεώσεων και να ακυρώσει όλα τα ποσά για τα οποία δεν αναμένονται κινήσεις στο μέλλον·

12. διαπιστώνει ότι οι δημοσιονομικές καταστάσεις της ΕΚΑΧ υπό εκκαθάριση στις 31 Δεκεμβρίου 2002 δημοσιεύθηκαν στην Επίσημη Εφημερίδα της Ευρωπαϊκής Ένωσης μόλις στις 11 Οκτωβρίου 2003· παρά ταύτα χαιρετίζει την λεπτομερή και επεξηγηματική μορφή της παρουσίασής τους, η οποία θα ήταν σκόπιμο να διατηρηθεί και στις μελλοντικές δημοσιεύσεις των δημοσιονομικών καταστάσεων της ΕΚΑΧ υπό εκκαθάριση και παροτρύνει την Επιτροπή να εξασφαλίσει τη μεγίστη δυνατή διαφάνεια ως προς τα στοιχεία σε σχέση με την ανάπτυξη και τη χρήση του ενεργητικού της ΕΚΑΧ·

13. αναμένει ότι το Ελεγκτικό Συνέδριο το οποίο δεν έχει υποβάλει ειδική έκθεση για τους ετήσιους λογαριασμούς της ΕΚΑΧ υπό εκκαθάριση στις 31 Δεκεμβρίου 2002 θα διενεργεί ετησίως τους απαιτούμενους ελέγχους και θα δημοσιεύει τα αποτελέσματα στην Επίσημη Εφημερίδα της Ευρωπαϊκής Ένωσης·

14. τονίζει ότι το Κοινοβούλιο θα συνεχίσει να παρακολουθεί την χρήση των εσόδων από το ενεργητικό της ΕΚΑΧ για το σκοπό που διατέθηκαν, με σκοπό την έρευνα στους τομείς του άνθρακα και του χάλυβα.

[1] EE C 80 της 10.3.2001, σ. 1.

[2] Έγγραφο SN 4609/01 αναθ. 1 του Συμβουλίου της ΕΕ.

[3] ΕΕ C 247 της 7.8.1998, σ. 5.

[4] EE C 190 της 7.7.1999, σ. 1.

[5] EE L 79 της 22.3.2002, σ. 42.

[6] EE L 79 της 22.3.2002, σ. 60.

[7] EE L 29 της 5.2.2003, σ. 22.

[8] EE L 29 της 5.2.2003, σ. 25.

[9] EE L 29 της 5.2.2003, σ. 28.

[10] ISBN 92-894-5199-8, Υπηρεσία Επίσημων Εκδόσεων, 2003.

[11] EE C 127 της 29.5.2003, σ. 2.

[12] EE C 224 της 19.9.2003, σ. 1.

[13] EE C 245 της 11.10.2003, σ. 2.

[14] ΕΕ C 286 της 28.11.2003, σ. 1.

[15] EE C 316 της 29.12.2003, σ. 1.

[16] EE L 356 της 31.12.1977, σ. 1.

[17] EE L 248 της 16.9.2002, σ. 1.

--------------------------------------------------